Joe Dolan

B'amhránaí clúiteach Éireannach é Joseph Francis Robert Dolan (16 Deireadh Fómhair 1939 - 26 Mí na Nollag 2007), nó Joe Dolan, mar ab fhearr aithne air. An Muileann gCearr i gContae na hIarmhí a áit dúchais, ach bhí cónaí air i mBaile Átha Cliath le blianta fada.

Gairm Cheoil 

Bhí a chéad phost aige leis an nuachtán áitiúil, The Westmeath Examiner. Ach chuaigh sé leis an gceol chomh luath is a bhí an phrintíseacht sin críochnaithe aige.

Bhain sé cáil amach in Éirinn ar dtús sa bhliain 1964 lena bhanna féin, The Drifters, leis an amhrán 'The Answer to Everything'. In éineacht leis sin, is mór an clú a bhí ar na hamhráin eile leis, 'Good Lookin' Woman' agus 'Make me an Island' (a bhain áit Uimh. 1 amach sna cairteacha ceoil i 14 tír, sa bhliain 1969). Bhí sé ar an gcéad cheoltóir ón Iarthar le ceolchoirm a chur ar siúl san Aontas Sóivéadach sa bhliain 1978, nuair a bhí seó dá chuid ar siúl i Moscó.

Amhráin Mhór-Ráchairte 

 1965: "I Love You More and More Everyday"
 1967: "The House With the Whitewashed Gable"
 1968: "The Westmeath Bachelor"
 1969: "Make Me An Island" 
 1970: "You're Such a Good Looking Woman"
 1975: "Lady in Blue" / "My Darling Michelle"
 1976: "Sister Mary" Díséad le Kelly Marie -Uimh.2 in Éirinn.
 1976: "You Belong to Me"
 1977: "I Need You"

Ábhair Shuime 

Chuaigh sé faoi scian sa bhliain 2005 chun cromán nua a fháil. Cuireadh an seanchromán a bhí aige ar ceant chun airgead a bhailiú le haghaidh na carthanachta, Autism Action. Díoladh é ar eBay ar €680.

Bás 

Fuair sé bás ar Lá Fhéile Stiofán sa bhliain 2007, díreach i ndiaidh a trí a chlog um thráthnóna, agus é go dona tinn in Ospidéal Príobháideach an Mater. Bhí roinnt dá chuid seónna curtha ar ceal aige mar gheall ar an tinneas roimhe sin. Ceaptar go bhfuair sé bás faoi dheireadh ó rith fola inchinne. Adhlacadh é ina áit dúchais sa Mhuileann gCearr, áit ar fhreastail breis is 2,000 duine ar a shochraid.

Tagairtí

Naisc Sheachtracha 

 Suíomh gréasáin oifigiúil Joe Dolan
 Suíomh gréasáin neamhoifigiúil a lucht leanúna 

Ceoltóirí Éireannacha
Daoine as Contae na hIarmhí
Daoine a rugadh i 1939
Básanna in 2007